P6_TA(2005)0116

Δημοσιονομικές επιπτώσεις της προσχώρησης της Βουλγαρίας και της Ρουμανίας

Ψήφισμα του Ευρωπαϊκού Κοινοβουλίου σχετικά με τις δημοσιονομικές επιπτώσεις της προσχώρησης της Βουλγαρίας και της Ρουμανίας (2005/2031(INI))

Το Ευρωπαϊκό Κοινοβούλιο,

- έχοντας υπόψη το άρθρο 272 της Συνθήκης ΕΚ,

- έχοντας υπόψη τη Διοργανική Συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής, σχετικά με τη δημοσιονομική πειθαρχία και τη βελτίωση της διαδικασίας του προϋπολογισμού [1], και ιδιαίτερα τις παραγράφους 27 και 30 αυτής,

- έχοντας υπόψη την έκβαση των διαπραγματεύσεων με την Προεδρία του Συμβουλίου καθώς και του τριμερούς διαλόγου της 5ης και 13ης Απριλίου 2005,

- έχοντας υπόψη το άρθρο 45 του Κανονισμού,

- έχοντας υπόψη την έκθεση της Επιτροπής Προϋπολογισμών (Α6-0090/2005),

Α. λαμβάνοντας υπόψη ότι η Συνθήκη ΕΚ και ιδίως το άρθρο 272 αυτής, καθώς και η Διοργανική Συμφωνία της 6ης Μαΐου 1999, ιδιαίτερα δε οι παράγραφοι 27 και 30 αυτής, περιέχουν διατάξεις που επικυρώνουν τις εξουσίες και τις διαδικασίες της αρμόδιας για τον προϋπολογισμό αρχής σχετικά με την κατάταξη των δαπανών και την αντίστοιχη δικαιοδοσία,

1. εγκρίνει την επισυναπτόμενη στο παρόν ψήφισμα Κοινή Δήλωση·

2. αναθέτει στον Πρόεδρό του να διαβιβάσει το παρόν ψήφισμα, καθώς και την Κοινή Δήλωση, στο Συμβούλιο και στην Επιτροπή.

[1] ΕΕ C 172 της 18.6.1999, σ. 1. Συμφωνία όπως τροποποιήθηκε από την απόφαση 2003/429/ΕΚ (ΕΕ L 147 της 14.6.2003, σ. 25).

--------------------------------------------------

ΠΑΡΑΡΤΗΜΑ 1

ΚΟΙΝΗ ΔΗΛΩΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΗΣ ΕΠΙΤΡΟΠΗΣ ΚΑΙ ΤΟΥ ΣΥΜΒΟΥΛΙΟΥ

Δημοσιονομικές επιπτώσεις της προσχώρησης της Βουλγαρίας και της Ρουμανίας

1. Με την επιφύλαξη του σχεδίου συνθήκης για τη θέσπιση Συντάγματος της Ευρώπης

α. Οι εκπρόσωποι των κυβερνήσεων των κρατών μελών που συνέρχονται στο πλαίσιο του Συμβουλίου δηλώνουν ότι τα ποσά στον Τίτλο ΙΙΙ "Δημοσιονομικές διατάξεις" της Πράξης Προσχώρησης που επισυνάπτεται στο σχέδιο Συνθήκης Προσχώρησης το οποίο υπεβλήθη δυνάμει της διαδικασίας σύμφωνης γνώμης του Ευρωπαϊκού Κοινοβουλίου, υποδεικνύονται με την επιφύλαξη των δικαιωμάτων του Ευρωπαϊκού Κοινοβουλίου και των εξουσιών και προνομιών της αρμόδιας για τον προϋπολογισμό αρχής που εκχωρεί το άρθρο 272 της Συνθήκης ΕΚ και των σχετικών διατάξεων της Διοργανικής Συμφωνίας της 6ης Μαΐου 1999.

β. Το Συμβούλιο, η Επιτροπή και το Ευρωπαϊκό Κοινοβούλιο επιβεβαιώνουν ότι η κατάταξη των δαπανών στα άρθρα 30-34, Τίτλος ΙΙΙ "Δημοσιονομικές διατάξεις" της Πράξης Προσχώρησης που επισυνάπτεται στο σχέδιο Συνθήκης Προσχώρησης θα αποτελούν μη υποχρεωτικές δαπάνες μετά το 2009.

2. Η Επιτροπή επιβεβαιώνει ότι η πρότασή της για χρηματοοικονομικό πλαίσιο (2007-2013) στηρίζεται στην προϋπόθεση ότι η Βουλγαρία και η Ρουμανία θα είναι κράτη μέλη την 1η Ιανουαρίου 2007. Το Ευρωπαϊκό Κοινοβούλιο και το Συμβούλιο λαμβάνουν γνώση των ενδεικτικών ποσών για την Βουλγαρία και την Ρουμανία που προέβλεψε η Επιτροπή τον Μάρτιο 2004 και εξέτασε το Συμβούλιο στα συμπεράσματά του της 22ας Μαρτίου 2004 σχετικά με "το χρηματοδοτικό πακέτο για τις διαπραγματεύσεις προσχώρησης για τη Βουλγαρία και τη Ρουμανία". Η χρηματοδότηση της προσχώρησης της Βουλγαρία και της Ρουμανίας θα εξασφαλισθεί χωρίς να τίθενται σε κίνδυνο οι υποχρεώσεις που έχουν αναληφθεί για τα υφιστάμενα πολυετή προγράμματα ή οι αποφάσεις για τις επόμενες χρηματοδοτικές προοπτικές.

3. Το Ευρωπαϊκό Κοινοβούλιο, το Συμβούλιο και η Επιτροπή υπενθυμίζουν τη σπουδαιότητα της Διοργανικής Συμφωνίας της 6ης Μαΐου 1999 για τη λειτουργία των διαδικασιών του προϋπολογισμού που μπορεί να εξασφαλισθεί μόνον εφόσον όλα τα θεσμικά όργανα συμμορφώνονται πλήρως προς αυτήν.

--------------------------------------------------

ΠΑΡΑΡΤΗΜΑ 2

ΧΡΗΜΑΤΟΔΟΤΙΚΟ ΠΑΚΕΤΟ ΠΟΥ ΠΡΟΤΑΘΗΚΕ ΑΠΟ ΤΗΝ ΕΠΙΤΡΟΠΗ ΣΤΙΣ 22 ΜΑΡΤΙΟΥ 2004 ΓΙΑ ΤΗ ΒΟΥΛΓΑΡΙΑ ΚΑΙ ΤΗ ΡΟΥΜΑΝΙΑ

Πηγή: Συμπεράσματα του Συμβουλίου Υπουργών Γενικών Υποθέσεων της 22ας Μαρτίου 2004

ΠΙΣΤΩΣΕΙΣ ΑΝΑΛΗΨΗΣ ΥΠΟΧΡΕΩΣΕΩΝ | 2007 | 2008 | 2009 | Σύνολο |

Γεωργία | 1141 | 1990 | 2342 | 5473 |

Διαρθρωτικές ενέργειες | 1938 | 2731 | 3605 | 8273 |

Εσωτερικές πολιτικές | 444 | 434 | 426 | 1304 |

Διοίκηση | 96 | 125 | 125 | 346 |

Συνολικές πιστώσεις ανάληψης υποχρεώσεων | 3619 | 5279 | 3498 | 15396 |

Πιστώσεις πληρωμών | 1648 | 3276 | 4131 | 9056 |

--------------------------------------------------